Utanríkisráðherrar streyma nú til landsins á fund Norðurskautsráðsins sem verður á morgun. Guðlaugur Þór Þórðarson utanríkisráðherra hitti utanríkisáðherra Kanada á fundi í Hörpu í morgun og þar er Magnús Geir Eyjólfsson. Magnús, það eru stíf fundahöld í dag og á morgun.
Já Guðlaugur Þór ræddi við Marc Garneau utanríkisráðherra Kanada og ræðir við utanríkisráðherra Svíþjóðar og Finnlands um miðjan daginn.
En í dag er áherslan mest á fund Sergeis Lavrov, utanríkisráðherra Rússlands, og Antonys Blinken, utanríkisráðherra Bandaríkjanna. Lavrov kemur til landsins síðdegis og þeir ætla að funda í kvöld. Og það er töluverð spenna fyrir fundinum og áhugi alþjóðlegra fjölmiðla mikill, en töluverður fjöldi bæði rússneskra og bandarískra fjölmiðla er á landinu til að fylgjast með fundinum, sem er þeirra fyrsti augliti til auglitis. Fundurinn verður hér í Hörpu um klukkan níu í kvöld og þeir ætla að ávarpa fjölmiðla stuttlega fyrir fundinn en taka ekki við spurningum.
Blinken tók við snemma á nýju ári en nokkura daga vera hans hér á landi er til marks um aukinn áhuga bandaríkjastjórnar á Norðurslóðum. Hann fór fyrst til Danmerkur, verður hér í þrjá daga og fer síðan til Grænlands. Nokkur átök eru um yfirráð yfir norðursheimskautssvæðinu og Rússar sendu skýr skilaboð í vikunni um að aðrir ættu að hafa sig hæga. Albert Jónsson, fyrrverandi sendiherra í Rússlandi, segir að Rússar hafi mestra hagsmuna að gæta á svæðinu, sér í lagi þegar kemur að vinnslu olíu og gass.
Norðurslóðir og þróun þessara auðlinda og vinnsla þeirra þetta er lykilforsenda í öllum væntingum um hagþróun í Rússlandi á næstu árum og áratugum, skiptir alveg feykilega miklu efnahagslegu máli og þar af leiðir hafa Rússar mikinn hag af því að ákveðinn stöðugleiki ríki á Norðurslóðum og það er ein ástæða þess að norðurskautsráðið hefur fúnkerað alveg ljómandi vel þrátt fyrir stirð samskipti að öðru leyti, jafnvel eftir Úkraínudeiluna sem hófst fyrir sjö árum, allan tímann hefur norðurskautsráðið fúnkerað vel.
Albert segir að samskipti Rússa og Bandaríkjanna hafi verið stirð síðustu ár og líklegt að pólitískar deilur verði ræddar á fundi Lavrovs og Blinkens, en haldið utan við fund Norðurskautsráðsins. Þar verði umhverfis- og loftslagsmál mest áberandi.
Þar sem þeir eru að láta þessa auknu sókn bandaríkjahers inn á Norðurslóðir fara í taugarnar á sér og þess vegna er hugsanlegt að það að halda hernaðarlegum málefnum utan við starfsemi ráðsins og halda Norðurslóðum sem lágspennusvæði eins og það er kallað, það er hugsanlegt að það fari að reyna á það.
Utanríkisráðherra Rússa kemur til landsins síðdegis. Hann á fund með bandarískum kollega sínum í kvöld og er það þeirra fyrsti fundur augliti til auglitis. 